ປະກາດນາຍຕຳຫຼວດຂັ້ນສູງ ພັກການ-ຮັບອຸດໜູນບຳນານ
ກະຊວງ ປກສ ໄດ້ຈັດພິທີປະກາດນາຍຕໍາຫຼວດຂັ້ນສູງ ພັກການ-ຮັບອຸດໜູນບໍານານ ໃນວັນທີ 2 ກັນຍາ 2022, ເປັນປະທານໂດຍ ພົທ ກົງທອງ ພົງວິຈິດ ຮອງລັດຖະມົນຕີ ກະຊວງ ປກສ, ມີຄະນະພັກ-ຄະນະນໍາກະຊວງ, ກົມໃຫຍ່ການເມືອງ ພ້ອມດ້ວຍຄະນະຮັບຜິດຊອບ ແລະ ນາຍຕໍາຫຼວດຜູ້ທີ່ໄດ້ຮັບນະໂຍບາຍພັກການ-ຮັບອຸດໜູນບໍານານ ເຂົ້າຮ່ວມ.
ພົຈວ ປອ ສຸວັນນີ ສີສຸພາບມີໄຊ ຮອງຫົວໜ້າກົມໃຫຍ່ການເມືອງ ປກສ ໄດ້ຜ່ານດຳລັດຂອງ ນາຍົກລັດຖະມົນຕີ ແລະ ຂໍ້ຕົກລົງຂອງ ລັດຖະມົນຕີ ກະຊວງ ປກສ ວ່າດ້ວຍ ການອະນຸມັດໃຫ້ນາຍຕຳຫຼວດພັກການ-ຮັບອຸດໜູນບຳນານ ຈຳນວນ 8 ທ່ານ ດັ່ງນີ້:
- ພົຈວ ປອ ທອງເຄນ ບຸນໝັ້ນ ຫົວໜ້າກອງບັນຊາການ ປກສ ແຂວງວຽງຈັນ
- ພົຈວ ສົມຈັນ ແກ້ວຈັນດາ ຫົວໜ້າກອງບັນຊາການ ປກສ ແຂວງຫຼວງພະບາງ
- ພົຈວ ສົມໄຊ ຈັນທະວົງ ຫົວໜ້າກອງບັນຊາການ ປກສ ແຂວງຫຼວງນ້ຳທາ
- ພັອ ບຸນສີ ທຳມະລັງສີ ຮອງຫົວໜ້າຫ້ອງການເມືອງ ກົມໃຫຍ່ການເມືອງ ປກສ
- ພັອ ພົມມາ ທອງດາວັນ ຮອງຫົວໜ້າຫ້ອງກຳມະບານ ກົມໃຫຍ່ການເມືອງ ປກສ
- ພັອ ຄຳພັດ ພົມພິພັກ ຮອງຫົວໜ້າກອງບັນຊາການ ປກສ ແຂວງຫຼວງນ້ຳທາ
- ພັອ ກາຍຍະສອນ ສິງວິໄຊ ຮອງຫົວໜ້າກອງບັນຊາການ ປກສ ແຂວງບໍ່ແກ້ວ
- ພັອ ໂອລົມ ອິນທະວົງ ຮອງຫົວໜ້າກອງບັນຊາການ ປກສ ແຂວງໄຊສົມບູນ
ໂອກາດດັ່ງກ່າວ, ພົທ ກົງທອງ ພົງວິຈິດ ໄດ້ມີຄຳເຫັນໂອ້ລົມ ແລະ ຍ້ອງຍໍຊົມເຊີຍຕໍ່ຜົນງານຂອງບັນດາສະຫາຍທີ່ໄດ້ພັກການຮັບ-ອຸດໜູນບຳນານ, ໂດຍຕະຫຼອດໄລຍະຜ່ານມາ ບັນດາສະຫາຍໄດ້ທຸ່ມເທເຫື່ອແຮງ, ສະຕິປັນຍາເຂົ້າໃນໜ້າທີ່ວຽກງານວິຊາສະເພາະ ທີ່ການຈັດຕັ້ງມອບໝາຍໃຫ້, ຍາດໄດ້ຜົນງານດີເດັ່ນປະກອບສ່ວນເຂົ້າໃນການປະຕິວັດ ໃນແຕ່ລະໄລຍະຢ່າງສຸດກົກສຸດປາຍ; ເຊິ່ງມັນສະແດງເຖິງຄຸນງາມຄວາມດີມີນ້ຳໃຈພິລະອາດຫານ, ຄວາມເດັດດ່ຽວ, ຄວາມເສຍສະລະອັນສູງສົ່ງທີ່ໄດ້ສ້າງສາພັດທະນາປະເທດຊາດ ເວົ້າລວມ, ເວົ້າສະເພາະ ແມ່ນພາລະກິດປົກປັກຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ.
ພ້ອມນີ້ ກໍໃຫ້ສືບຕໍ່ເສີມຂະຫຍາຍບົດບາດເປັນແບບຢ່າງ ໃນການປົກປັກຮັກສາອຸດົມການປະຕິວັດຂອງພັກ-ລັດ ແລະ ໝາກຜົນຂອງການປະຕິວັດ, ເປັນເຈົ້າການເຕົ້າໂຮມຄວາມສາມັກຄີພາຍໃນ ໃຫ້ມີຄວາມໜັກແໜ້ນ, ເຂັ້ມແຂງ, ຖ່າຍທອດມູນເຊື້ອປະຕິວັດ ແລະ ເປັນແວ່ນແຍງໃຫ້ລູກ-ຫຼານໄດ້ສືບທອດເອົາມູນເຊື້ອທີ່ດີ, ສົມທົບກັບອົງການປົກຄອງບ້ານ ແລະ ປະກອບສ່ວນສຳຄັນຕ່າງໆເຂົ້າໃນບ້ານ ເພື່ອສືບຕໍ່ວຽກງານປະຕິວັດປົກປັກຮັກສາ ແລະ ສ້າງສາພັດທະນາປະເທດຊາດ ກໍຄື ພັດທະນາບ້ານ ແລະ ປົກປັກຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍ.